**GUVERNUL**

**HOTĂRÂRE** Nr. \_\_\_
din \_\_\_\_\_\_\_\_\_\_\_\_\_\_\_\_\_2023

**pentru aprobarea Regulamentului
privind acordarea de plăți directe
în sectorul zootehnic din Fondul Naţional**

**de Dezvoltare a Agriculturii şi Mediului Rural**

În temeiul art. 20 din Legea nr. 71/2023 cu privire la subvenționarea în agricultură și mediul rural (Monitorul Oficial al Republicii Moldova, \_\_\_), cu modificările ulterioare, Guvernul HOTĂRĂŞTE:

1. Se aprobă Regulamentul privind acordarea de plăți directe în sectorul zootehnic (se anexează).

2. Se învestește Ministerul Agriculturii și Industriei Alimentare cu dreptul de distribuire a mijloacelor Fondului Naţional de Dezvoltare a Agriculturii şi Mediului Rural în vederea realizării plăților directe în sectorul zootehnic, în funcţie de cererile parvenite de la fermieri.

3. Controlul asupra executării prezentei hotărâri se pune în sarcina Ministerului Agriculturii și Industriei Alimentare.

4. Hotărârea Guvernului nr.836/2020 pentru aprobarea Regulamentului privind acordarea de plăți directe per cap de animal se abrogă.

5. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU**

**Contrasemnează:**

**Viceprim-ministru,**

**Ministrul agriculturii**

**şi industriei alimentare**

**Ministrul finanțelor**

Aprobat

prin Hotărârea Guvernului nr. \_\_\_/2023

**REGULAMENT**

**privind acordarea de plăți directe în sectorul zootehnic**

**Capitolul I**

**DISPOZIŢII GENERALE**

**1.** Prezentul Regulament stabileşte condiţiile, ordinea şi procedura de acordare a plăților directe crescătorilor de animale.

**2.** Prin acordarea plăților directe în sectorul zootehnic din Fondul Naţional de Dezvoltare a Agriculturii şi Mediului Rural se urmărește atingerea următoarelor obiective:

1) revitalizarea sectorului zootehnic;

2) sporirea productivității medii per exploatație agricolă;

3) creşterea, reproducerea, ameliorarea raselor şi exploatarea animalelor în exploatațiile agricole;

4) îmbunătățirea nivelului de trai în mediul rural;

5) adaptarea la schimbările climatice şi atenuarea efectelor acestora asupra producţiei agricole.

**3**. În sensul prezentului Regulament se utilizează noțiunile definite în Legea nr. 71/2023 cu privire la subvenționarea în agricultură şi mediul rural și în Regulamentul privind condițiile, ordinea și procedura de acordare a mijloacelor Fondului Național de Dezvoltare a Agriculturii și Mediului Rural, aprobat prin Hotărârea Guvernului nr. \_\_\_/2023, precum și următoarele noțiuni:

*kg de lapte* – lapte crud-materie primă, cu grăsimea bază de 3,5 % și densitatea de 1027 kg/m3 în cazul laptelui de vacă, grăsimea bază de 5,6 % și densitatea de 1030 kg/m3 în cazul laptelui de oaie și grăsimea bază de 3,6 % și densitatea de 1027 kg/m3 în cazul laptelui de capră;

*kg de carne* – carnea în carcase așa cum este definită în Cerințele privind producerea, importul şi plasarea pe piață a cărnii - materie primă, aprobate prin Hotărârea Guvernului nr.696/2010.

**4.** Plata directă în sectorul zootehnic se acordă per cap de animal și per kg de produs, prin intermediul Agenției de Intervenție și Plăți pentru Agricultură (în continuare – Agenție), în limitele și condițiile stabilite de prezentul Regulament.

**Capitolul II**

**PLĂȚILE DIRECTE PER CAP DE ANIMAL**

**Secţiunea 1**

**Condiții generale**

**5.** Plățile directe per cap de animal se acordă deținătorilor de animale de următoarele specii:

1) bovine (Bos taurus);

2) ovine (Ovis aries);

3) caprine (Capra hircus);

4) cabaline (Equus ferus caballus);

5) pești (Cyprinus carpio).

**6.** Sunt pasibile pentru plata directă animalele înregistrate și exploatate în fermele zootehnice amplasate în extravilan – femelele cu vârsta de cel puțin 3 luni, întreținute într-un efectiv de minimum 5 capete junci, 50 capete de oi și mioare specializate pentru producția de lapte, 30 capete de oi și mioare specializate pentru producția de carne, 30 capete de capre și căprițe, 5 capete iepe și mânze, exploatate în fermele atestate în categoria de prăsilă sau înscrise în registrele genealogice.

**7.** Criteriile pentru a beneficia de plățile directe per cap de animal, sunt:

1) fermierul deține și exploatează animale din speciile indicate la pct. 5, care:

a) sunt înregistrate în Registrul de Stat al Animalelor, conform prevederilor Legii nr. 231/2006 privind identificarea și înregistrarea animalelor;

b) aparțin raselor incluse în Nomenclatorul raselor, tipurilor și crossurilor de animale, omologate (raionate) în Republica Moldova, aprobat prin Ordin al ministrului agriculturii și industriei alimentare nr. 23/2023, inclusiv metiși cu aceste rase;

c) sunt asigurate în condițiile Legii nr. 183/2020 privind asigurarea subvenționată în agricultură.

2) exploatația a fost supusă procedurii de autorizare sanitară veterinară de către Agenția Națională pentru Siguranța Alimentelor, conform prevederilor Legii nr.221/2007 privind activitatea sanitară veterinară;

3) la momentul depunerii cererii de solicitare a plăților directe per cap de animal, fermierul nu are restanțe la achitarea impozitelor şi taxelor față de bugetul public național;

4) fermierul dispune de apartenență la una dintre asociațiile producătorilor agricoli cu profil ramural pe specie de animale;

5) fermierul este deținător legal al bunurilor imobile și mobile ce constituie obiect al stimulării prin mecanismul de plăți directe per cap de animal, termenul de arendă/comodat al bunurilor imobile nu poate fi mai mic de cinci ani, înregistrat în modul stabilit;

6) fermierul nu este inclus în Lista de interdicție a beneficiarilor de subvenții și nu este în proces de insolvabilitate sau lichidare.

**8.** Nu sunt eligibile pentru alocarea plăților directe per cap de animal animalele înregistrate și exploatate în orașele Chișinău și Bălți.

**9.** Beneficiarii de plăți directe, de la data autorizării spre plată a cererii de solicitare a plăților directe per cap de animal, sunt obligați:

1) să asigure toate condițiile pentru desfășurarea corespunzătoare a procedurii de monitorizare post achitare de către reprezentanții împuterniciți de către Agenție, inclusiv accesul în locurile şi spațiile unde sunt întreținute animalele, la documentele juridice, financiare, tehnice care au stat la baza aprobării cererii de plată;

2) să nu dea în folosință sau să nu înstrăineze sub orice formă, inclusiv sacrificarea, cu excepția celei forțate constatate în modul stabilit, sau să nu admită pierirea animalelor pentru care au primit sprijinul financiar, pentru o perioadă de șase luni, cu excepția moștenirii/succesiunii în drepturi și obligații, întocmite în modul stabilit.

.

**10**. În cazul încălcării obligațiilor prezentului Regulament și a criteriilor de eligibilitate stabilite la pct. 7 ori al intrării în proces de insolvabilitate sau lichidare, decizia de acordare a plăților directe se revocă, iar deținătorul de animale urmează să restituie suma plăților directe încasate pentru ultimul an de subvenționare, ținând cont de coeficientul inflației şi dobânda de întârziere, calculată în condițiile legii, cu excepția circumstanțelor care justifică neexecutarea, confirmate în modul stabilit.

**Secţiunea 2**

**Documente obligatorii pentru obținerea**

**plăților directe per cap de animal**

**11**.  Pentru obţinerea plăților directe per cap de animal sunt necesare următoarele documente:

1) cererea de solicitare a plăților directe per cap de animal, cu anexarea listei animalelor pentru care se solicită sprijinul financiar, cu indicarea numărului de identificare pentru fiecare animal, coordonată de Șeful subdiviziunii teritoriale pentru siguranța alimentelor;

2) copia certificatului de înregistrare pentru gospodăriile ţărăneşti (de fermier);

3) copia autorizației sanitare veterinare de funcționare;

4) copia poliței de asigurare a animalelor;

5) copia certificatului ce atestă faptul că producătorul agricol este membru al unei asociații de profil ramural pe specie;

6) declarația pe propria răspundere privind veridicitatea datelor şi a documentelor prezentate, conform anexei nr.2.

**12**. Pentru prezentarea datelor false, denaturate, neveridice sau încălcarea altor condiții asumate prin declarația pe propria răspundere depusă, solicitantul de plăți directe per cap de animal este introdus în Lista de interdicție a beneficiarilor de subvenții, gestionată de către Agenție.

**Secţiunea 3**

**Măsuri de sprijin**

**13**. Valoarea plății directe acordată unui fermier pentru fiecare cap de animal se stabilește în funcție de specia și categoria animalului, conform următoarelor măsuri:

1) măsura 1: plăți directe per cap de animal (bovine):

a) submăsura 1.1: junci peste 3 luni – 3000 de lei;

b) submăsura 1.2: junci peste 12 luni – 5000 de lei;

2) măsura 2: plăți directe per cap de animal (ovine):

a) submăsura 2.1: oi din rase specializate pentru producția de lapte și mixte – 700 de lei;

b) submăsura 2.2: oi din rase specializate pentru producția de carne – 700 de lei;

c) submăsura 2.3: mioare peste 12 luni – 400 de lei;

3) măsura 3: plăți directe per cap de animal (caprine):

a) submăsura 3.1: capre – 700 de lei;

b) submăsura 3.2: căprițe peste 12 luni – 400 de lei;

4) măsura 4: plăți directe per cap de animal (cabaline):

a) submăsura 4.1: iepe – 5000 de lei;

b) submăsura 4.1: mânze – 2000 de lei.

**14.** Măsurile și submăsurile eligibile în cadrul unui apel sunt stabilite de Ministerul Agriculturii și Industriei Alimentare, în dependență de mijloacele financiare disponibile și gradul de prioritate a subsectorului la momentul lansării apelului.

**Capitolul III**

**PLĂȚILE DIRECTE PER** **KG DE PRODUS**

**Secţiunea 1**

**Condiții generale**

**15.** Plățile directe per kg de produs se acordă trimestrial, fermierului, care deține animale, obține și livrează producție animalieră proprie către unitatea de procesare/unitatea de colectare/abator.

**16.** Plățile directe per kg de produs - material piscicol reproductiv se acordă trimestrial, fermierului – atestat în categoria de prăsilă, care obține și livrează material piscicol reproductiv către un producător autorizat.

**17.** Prin derogare de la prevederile pct.15, material piscicol reproductiv este destinat populării heleșteielor de creștere a peștelui.

**18.** Pentru a beneficia de plățile directe per kg de produs, fermierul trebuie să întrunească următoarele criterii:

1) deține și exploatează animale din speciile bovine, ovine, caprine, porcine, păsări (galinacee), iepuri, pești, care:

a) sunt înregistrate în Registrul de Stat al Animalelor conform prevederilor Legii nr. 231/2006 privind identificarea și înregistrarea animalelor, pentru speciile care sunt specificate în Lege;

b) aparțin raselor incluse în Nomenclatorul raselor, tipurilor și crossurilor de animale, omologate (raionate) în Republica Moldova, aprobat prin Ordinul Ministrului Agriculturii și Industriei Alimentare nr.23/2023, inclusiv metiși cu aceste rase;

2) exploatația a fost supusă procedurii de autorizare sanitară veterinară de către Agenția Națională pentru Siguranța Alimentelor, conform prevederilor Legii nr.221/2007 privind activitatea sanitară veterinară;

3) la momentul depunerii cererii de solicitare a plăților directe per kg de produs, nu are restanțe la achitarea impozitelor şi taxelor față de bugetul public național;

4) dispune de apartenență la una dintre asociațiile producătorilor agricoli cu profil ramural pe specie de animale;

5) nu este inclus în Lista de interdicție a beneficiarilor de subvenții și nu este în proces de insolvabilitate sau lichidare.

**19.** Nu sunt eligibili pentru alocarea plăților directe per kg de produs, fermierii care desfășoară activitate în orașele Chișinău și Bălți.

**20.** Plățile directe per kg de produs se acordă într-un termen de 45 zile din ziua încheierii apelului de depunere a cererilor.

**21.** Solicitanții de plăți directe per kg de produs, sunt obligați să asigure toate condiţiile pentru desfășurarea corespunzătoare a procedurii de verificare de către reprezentanţii împuterniciţi de către Agenție, inclusiv accesul în locurile şi spaţiile unde sunt întreținute animalele, la documentele juridice, financiare, tehnice care vor sta la baza aprobării cererii de plată.

**Secţiunea 2**

**Documentele obligatorii pentru obținerea plăților directe per kg de produs**

**22.**  Pentru obținerea plăților directe per kg de produs sunt necesare următoarele documente:

1) cererea de solicitare a plăților directe per kg de produs, conform anexei nr.1;

2) copia de pe certificatul de înregistrare, pentru gospodăriile țărănești (de fermier);

3) copia Autorizației sanitare veterinare de funcționare a exploatației, eliberată de către Agenția Națională pentru Siguranța Alimentelor;

4) copia Autorizației sanitare veterinare de funcționare a exploatației piscicole către care a fost livrat materialul piscicol reproductiv (după caz);

5) copiile facturilor fiscale de comercializare a produselor către unitatea de procesare/unitatea de colectare/abator;

6) copia certificatului ce atestă faptul că producătorul agricol este membru al unei asociații de profil ramural pe specie de animale;

7) copia Atestatului fermei zootehnice piscicole de prăsilă (după caz);

8) declarația pe propria răspundere privind veridicitatea datelor şi a documentelor prezentate, conform anexei nr.2.

**23.** Pentru prezentarea datelor false, denaturate, neveridice sau încălcarea altor condiții asumate prin declarația pe propria răspundere depusă, solicitantul de plăți directe per kg de produs este introdus în Lista de interdicție a beneficiarilor de subvenții, gestionată de către Agenție.

**Secţiunea 3**

**Măsuri de sprijin**

**24.** Valoarea plății directe acordată unui fermier pentru fiecare kg de produs se stabilește în funcţie de produs, conform următoarelor măsuri:

1) măsura 1: plăți directe per kg de lapte:

a) submăsura 1.1: lapte de vacă – 3 lei;

b) submăsura 1.2: lapte de oaie – 5 lei;

c) submăsura 1.3: lapte de capră – 5 lei;

2) măsura 2: plăți directe per kg de carne:

a) submăsura 2.1: carne de bovine – 10 lei;

b) submăsura 2.2: carne de porcine – 4 lei;

c) submăsura 2.3: carne de păsări – 3 lei;

d) submăsura 2.4: carne de ovine – 4 lei;

e) submăsura 2.5: carne de iepuri – 7 lei;

3) măsura 4: plăți directe per kg de material piscicol reproductiv:

a) submăsura 4.1: larve de 3 zile (1 mln) – 3000 lei;

b) submăsura 4.2: alevine (1 mln) – 7000 lei;

c) submăsura 4.3: puiet de o vară – 20 lei;

d) submăsura 4.4: puiet de un an – 25 lei.

**25.** Măsurile și submăsurile eligibile în cadrul unui apel sunt stabilite de Ministerul Agriculturii și Industriei Alimentare, în dependență de mijloacele financiare disponibile și gradul de prioritate a produsului pentru economia națională la momentul lansării apelului.

**Capitolul IV**

**DEPUNEREA ȘI EXAMINAREA CERERILOR.**

**AUTORIZAREA PLĂȚILOR**

**Secţiunea 1**

**Procedura de anunţare a apelului**

**de depunere a cererilor**

**26**. Depunerea dosarelor de solicitare a plăților directe are loc în cadrul apelurilor anunțate, în baza ordinului ministrului agriculturii și industriei alimentare.

**27**. Ordinul privind apelul de depunere a cererilor va include speciile de animale și produsele care fac obiectul apelului, termenul-limită pentru depunerea cererilor și sursele financiare disponibile în cadrul apelului. Perioada de aplicare, în baza fiecărui apel de depunere a cererilor, nu poate fi mai mică de 45 de zile, în cazul plăților directe per cap de animal și 30 de zile lucrătoare, în cazul plăților directe per kg de produs.

**28**. Ordinul privind lansarea apelulului de depunere a cererilor este publicat în Monitorul Oficial al Republicii Moldova cu cel puțin 20 de zile înainte de lansare.

**Secţiunea a 2-a**

**Procedura de depunere a cererilor de solicitare**

**a plăților directe**

**29**. Dosarul cu cererea de solicitare a plăților directe se depune la sediile subdiviziunilor teritoriale ale Agenției în a căror limită teritorială este înregistrată exploatația agricolă.

**30.** Anterior depunerii dosarului, în cazul solicitării plăților directe per cap de animal, deținătorul de animale solicită subdiviziunii teritoriale pentru siguranța alimentelor coordonarea Listei de animale pentru care se solicită plata directă per cap de animal.

**31.** Inspectorul subdiviziunii teritoriale pentru siguranța alimentelor verifică, cu ieșire la fața locului, prezența în exploatație a animalelor incluse în Listă, categoria acestora, confirmând prin semnătură veridicitatea informației. Lista de animale urmează a fi coordonată cu Șeful subdiviziunii teritoriale pentru siguranța alimentelor.

**32**. Dosarul se înregistrează sigilat, şnuruit şi paginat pentru a nu permite separarea/înlocuirea documentelor. Fiecare pagină conţine semnătura şi ştampila subdiviziunii teritoriale a Agenţiei, iar documentele prezentate în copii sunt contrapuse cu originalul, fiindu-le aplicată ştampila „corespunde originalului”.

**33**. La depunerea dosarului de solicitare a plăților directe, solicitantul primeşte confirmarea care atestă recepţionarea dosarului de către subdiviziunea teritorială a Agenţiei.

**34**. În cazul depunerii cererii de retragere a dosarului, examinarea acestuia se stopează, iar dosarul obţine statut de dosar retras, cu arhivarea ulterioară a acestuia. Nu pot fi retrase dosarele în privința cărora există o decizie (proces-verbal de constatare a iregularităților, act de verificare sau notificare) prin care au fost constatate iregularități manifestate prin prezentarea datelor neveridice.

**35**. După recepționare, cererile de acordare a plăților directe se supun înregistrării imediate în registrul manual de intrări al subdiviziunii teritoriale respective a Agenției și în baza de date a sistemului informațional de evidenţă a solicitanţilor şi beneficiarilor de plăți directe.

**36**. Dacă în momentul examinării dosarului se constată abateri ce conduc la imposibilitatea examinării preliminare a cererii de finanţare, reprezentantul secţiei/serviciului teritorial întocmește o notificare, care este adusă la cunoştinţa solicitantului, în care va indica motivele pentru care cererea respectivă nu poate fi examinată. Solicitantul are la dispoziţie 5 zile lucrătoare pentru a se conforma.

**37**. În cazul în care solicitantul de plăți directe nu se conformează cerinţelor din notificare în termenele stabilite, specialistul oficiului teritorial întocmeşte un proces-verbal de constatare a iregularităţilor, conform modelului aprobat prin ordin al directorului Agenţiei, care se notifică solicitantului de plăți directe.

**38**. Procedura detaliată privind verificarea preliminară a dosarelor este descrisă în manualul de proceduri aprobat prin ordin al directorului Agenției.

**39**. După verificarea preliminară, dosarele de aplicare se transmit de către subdiviziunile teritoriale ale Agenţiei subdiviziunii responsabile de examinarea cererilor de acordare a plăților directe din cadrul Agenţiei, în baza unui act de predare-primire.

**Secțiunea a 3-a**

**Examinarea și aprobarea cererilor de acordare**

**a plăților directe**

**40**. Agenția verifică, conform procedurilor proprii, îndeplinirea condițiilor de eligibilitate de către solicitanții de plăți directe.

**41**. Verificările se fac:

1) în oficiu;

2) pe teren, pe un efectiv de minim 5% pe fiecare măsură de sprijin, în baza riscurilor.

**42**. În cadrul verificării pe teren se verifică:

1) în cazul solicitării plăților directe per cap de animal:

a) existența reală a efectivului de animale pentru care se solicită plata directă;

b) corespunderea datelor dintre efectivul de animale înscris în cerere și cel din exploatație la data controlului;

c) corespunderea cu cerințele de identificare cu crotalii;

2) în cazul solicitării plăților directe per kg de produs:

a) existența reală a efectivului de animale în exploatație;

b) corespunderea cantităților de producție cu capacitatea de producere a exploatației.

**43**. Subdiviziunea responsabilă de examinarea cererilor de acordare a plăților directe din cadrul aparatului central al Agenţiei, în ordinea introducerii cererilor în Sistemul informațional automatizat „Evidența solicitanților și beneficiarilor de subvenții” (în continuare – SIA ESBS), verifică corespunderea, sub aspectul corectitudinii și completitudinii, a datelor din dosarele fizice cu cele din dosarele electronice din SIA ESBS, corespunderea criteriilor de eligibilitate, inclusiv verificarea conform „principiului celor 4 ochi”.

**44**. În cazul necesităţii stabilirii unor concretizări, al excluderii unor inexactităţi, subdiviziunea responsabilă de examinarea cererilor de acordare a plăților directe din cadrul Agenţiei poate cere solicitantului prezentarea informaţiilor suplimentare în termen de 5 zile lucrătoare de la data notificării solicitantului. Notificarea şi actele prezentate suplimentar de către solicitantul de subvenţii se anexează la dosar, printr-un borderou.

**45**. În cazul fiecărui dosar ce conţine iregularităţi, se întocmeşte un proces-verbal, cu justificarea juridică a refuzului de a-l supune în continuare procedurii de examinare, notificând solicitantul. Termenul de notificare a solicitantului nu trebuie să depăşească 30 de zile de la data recepţionării dosarului de către subdiviziunea responsabilă de examinarea cererilor de acordare a plăților directe din cadrul Agenţiei.

**46**. Subdiviziunea responsabilă de examinarea cererilor de acordare a plăților directe din cadrul Agenţiei dispune efectuarea verificărilor pe teren ale cererilor depuse, în baza riscurilor, printr-un demers (model aprobat prin ordin al directorului Agenţiei),.

**47**. Dosarele examinate se transmit conform procedurii spre autorizare, în baza unui proces-verbal.

**Secțiunea a 4-a**

**Procedura de verificare pe teren în baza riscurilor**

**48**. Verificarea pe teren în baza riscurilor se asigură de către subdiviziunea responsabilă de verificare pe teren, prin:

1) verificarea veridicității documentelor prezentate;

2) realizarea verificărilor pe teren ale animalelor pentru care urmează a fi achitate plăți directe, în ceea ce privește respectarea și întrunirea criteriilor de eligibilitate;

3) neadmiterea obținerii nejustificate a plăților directe de către fermier.

**49**. Principiile efectuării verificărilor pe teren sunt expuse în manualul de proceduri, care este aprobat de către directorul Agenției, fiind respectate:

1) obiectivitatea şi imparţialitatea în efectuarea verificărilor;

2) transparenţa decizională prin publicarea graficelor de verificare;

3) efectuarea verificărilor pe teren și întocmirea actelor de verificare pe teren în ordinea parvenirii în cadrul subdiviziunii responsabile de verificare pe teren;

4) prezumţia respectării legislației de către producătorul agricol supus verificărilor;

5) caracterul constatator, consultativ şi recomandabil al verificărilor pe teren.

**50**. Responsabili de calitatea efectuării verificărilor pe teren sunt șefii și inspectorii Subdiviziunilor teritoriale pentru siguranța alimentelor, iar a verificărilor pe teren în baza riscurilor, sunt angajaţii subdiviziunii responsabile de verificare pe teren, membri ai grupurilor de verificare, instituite prin ordin al directorului Agenției, la etapa efectuării verificărilor suplimentare.

**51**. Procedura detaliată privind verificarea pe teren este descrisă în manualul de proceduri aprobat de către Agenție.

**Secţiunea a 5-a**

**Autorizarea spre plată a plăților directe**

**52**. Calcularea şi autorizarea plăţilor este efectuată de către subdiviziunea responsabilă de autorizare din cadrul Agenţiei, în baza documentelor justificative anexate în modul corespunzător la dosarele de solicitare a plăților directe.

**53**. Subdiviziunea responsabilă de autorizare din cadrul Agenţiei examinează şi efectuează calculul plăților directe.

**54**. În cazul în care în procesul de examinare a dosarelor au fost stabilite unele neclarităţi în documentele justificative ce stau la baza calculelor plăților directe, subdiviziunea responsabilă de autorizare din cadrul Agenţiei, în baza unei notificări, solicită prezentarea, în termen de 5 zile lucrătoare de la data notificării, a documentelor suplimentare explicative.

**55**. Notificarea şi actele prezentate suplimentar de către solicitantul de plăți directe se anexează la dosar, printr-un borderou al documentelor anexate la dosar.

**56**. Neprezentarea documentelor suplimentare în termenele stabilite la pct. 54 poate conduce la respingerea sumei solicitate pentru animalele sau pentru volumele de produs pentru care au fost stabilite neclarităţi în documentele justificative în cadrul procedurii de calcul.

**57**. În cazul stabilirii unor iregularităţi, se întocmeşte un proces-verbal de constatare a iregularităţilor, care se notifică solicitantului.

**58**. Pentru fiecare dosar de solicitare a plăților directe se întocmeşte o fişă de calcul, care conţine informaţii despre numărul dosarului, denumirea solicitantului, suma solicitată, efectivul de animale sau volumul de produs, baza de calcul, valoarea plăților directe calculate și suma plăților directe autorizate.

**59**. Fişa de calcul se ataşează la dosarul electronic din SIA ESBS.

**60**. În baza proceselor-verbale de autorizare, directorul Agenţiei aprobă, printr-un ordin, lista beneficiarilor autorizaţi spre plată.

**61**. Procesul-verbal de autorizare a plăţilor directe și ordinul directorului Agenţiei privind aprobarea listei beneficiarilor de plăți directe servesc temei pentru întocmirea documentelor de plată pentru fiecare beneficiar de plăți directe inclus în actele menţionate.

**62**. În termen de până la 5 zile lucrătoare de la data autorizării plăţilor directe, Agenţia întocmește documentele de plată, cu prezentarea lor ulterioară Trezoreriei Regionale Chişinău, în ordinea recepţionării acestora.

**63**. Plățile se efectuează în ordinea depunerii acestora la Trezoreria Regională Chişinău, în monedă naţională, prin virament bancar, nu mai târziu de termenul specificat la pct.20.

**64**. Dacă solicitantul de plăți directe nu este de acord cu suma calculată sau achitată, acesta poate depune o cerere motivată. Conducerea Agenţiei, printr-o rezoluţie, dispune reexaminarea dosarului sau, după caz, respinge cererea depusă.

**65**. Dacă în urma reexaminării suma plății directe a suferit modificări, subdiviziunea responsabilă de autorizare din cadrul Agenţiei întocmeşte un proces-verbal de recalcul al plății directe, prin care autorizează suma plăților suplimentare, modificând totodată suma plăților autorizate finale şi în SIA ESBS.